Preben Bang Henriksen (V), 2013-01-11:
Tak for det.
Det forslag, vi behandler her i Folketinget i dag, har jo sit udspring i, at vi i mange år har haft en boligreguleringslov i Danmark – en boligreguleringslov, der har medført, at uanset hvad parterne har aftalt i et boliglejemål, så kan denne aftale som hovedregel tilsidesættes af domstolene.
Har man aftalt en husleje på 10.000 kr., ja, så kan huslejenævnet og boligretten sætte den ned til 5.000 kr.
Det skyldes, at vi har præceptive regler i lovgivningen, og sådan har det nu engang været i mange år.
I det her tilfælde har boligministerens lovforslag sit udspring i den situation, at en privatperson lejer en lejlighed ud, hvorefter lejeren går i huslejenævnet og får huslejen reguleret, og når dette sammenholdes med princippet om, at lejeren sidder i et uopsigeligt lejemål, så kan det blive en alvorlig bet for udlejeren.
Derfor foreslås det i forslaget i dag, at der skal være mulighed for, at man kan få forhåndsgodkendt huslejen, så udlejer ikke risikerer at komme i den her kedelige situation.
Lad mig sige med det samme, at det er en god idé, og at Venstre på det grundlag støtter forslaget.
Den væsentligste del af forslaget ligger heri, men jeg skal ikke undlade at bemærke, at jeg ikke ser nogen grund til, at det her forslag skulle indskrænke sig til netop situationer, hvor udlejeren kun ejer én lejlighed, typisk en ejerlejlighed eller for den sags skyld en andelslejlighed.
Hvorfor skal den udlejer, der ejer to, tre eller ti lejligheder, ikke mod at betale X antal gange 3.000 kr., altså som sagt mod egen betaling, kunne få prøvet huslejen i huslejenævnet, så heller ikke han kommer i den kedelige situation, som jeg skitserede før?
Jeg ser ingen grund til, at det er indskrænket til kun at gælde udlejere, der har en enkelt lejlighed.
Men som sagt: Det er et rigtigt skridt på vejen, og derfor kan Venstre støtte denne del af forslaget.
Jeg skal dog gøre opmærksom på, at jeg måske kunne have mine tvivl om, hvorvidt huslejenævnene tidsmæssigt magter opgaven.
Typisk vil situationen vel være den, at udlejer har en lejer og så gerne vil have en hurtig tilbagemelding fra huslejenævnet om, om den potentielle leje nu engang kan godkendes eller ej.
Og da lejefastsættelse i Danmark, omkostningsbestemt husleje, er en ufattelig kompliceret affære, synes jeg nok, at man stiller store krav til huslejenævnenes sagsbehandlingstider.
Jeg håber, at det kan lade sig gøre.
Men som sagt er hovedpunktet fra Venstres side, at vel støtter vi dette lille skridt i den rigtige retning, men vi ser ingen grund til, at udlejere med flere lejemål skal fratages muligheden for at få forhåndsgodkendt huslejen i disse lejemål.
Så det er den væsentligste del af forslaget, der ligger heri, men forslaget indebærer herudover andre situationer, nemlig den, at hvis lejeren ikke indbringer en sag om dårlig udvendig vedligeholdelse for huslejenævnet, så har kommunen mulighed for at gøre det, hvorefter Grundejernes Investeringsfond kan udbedre for udlejers regning.
Det kan Venstre også støtte.
Så indeholder forslaget regler om administrationsforbud, der nu udstrækkes til ikke bare at gælde lovligt udlejede ejendomme, men også ulovligt udlejede ejendomme.
Det kan vi også støtte at der ikke sker spor ved.
Vi kan støtte det, fordi det er en lovgivning på det her område, der ikke har været brug for, eller som i hvert fald kun er blevet brugt i meget få tilfælde, og i fremtiden heller ikke vil blive brugt i ret mange tilfælde.
Så der sker ikke spor ved at udvide disse regler – desværre ikke, havde jeg nær sagt.
Så vil jeg da godt lige sige i forbindelse med vedligeholdelsen af de dårlige ejendomme dér, hvor kommunen kunne gå ind og kræve vedligeholdelse gennemført, at jeg måske nok synes, at man griber det her lidt omvendt an.
Dybest set burde vi nok nærmere sikre, at de der Låsby-Svendsen-ejendomme, der ligger i landdistrikterne, blev revet ned.
Jeg tror faktisk, det værste, der kan ske for den type udlejere, er, at deres ejendomme bliver tvangsvedligeholdt.
Det tror jeg faktisk er et problem.
Men summa summarum: Venstre kan støtte forslaget, men havde håbet, at det var blevet lidt mere omfattende.
Men lidt har også ret.